ฐานะการเงินและผลการดำเนินงาน 

1.  งบการเงิน

ก) สรุปรายงานการสอบบัญชี

1) ผู้สอบบัญชี และค่าตอบแทนของผู้สอบบัญชี

-   ค่าตอบแทนจากการสอบบัญชี (Audit fee)

  คณะกรรมการของบริษัทได้แต่งตั้งให้นางอุณากร พฤฒิธาดา ผู้สอบบัญชีรับอนุญาตเลขที่ 3257
  และ/หรือ นางณฐพร พันธ์อุดม ผู้สอบบัญชีรับอนุญาตเลขที่ 3430 และ/หรือ นายขจรเกียรติ
  อรุณไพโรจนกุล ผู้สอบบัญชีรับอนุญาตเลขที่ 3445 จากบริษัทไพร้ซวอเตอร์เฮาส์คูเปอร์ส
  เอบีเอเอส จำกัด เป็นผู้สอบบัญชีของบริษัท โดยมีค่าตอบแทนสำหรับปี 2554 จำนวน
  1,262,500 บาท

-   ค่าบริการอื่น (Non-Audit fee)

  ไม่มีค่าตอบแทนของงานบริการอื่นใดในปี 2554

2) สรุปรายงานการตรวจสอบของผู้สอบบัญชีในระยะปี พ.ศ. 2537 - พ.ศ. 2554
แสดงความเห็นแบบไม่มีเงื่อนไข

  3) นโยบายการบัญชี

  นโยบายการบัญชีที่สำคัญซึ่งใช้ในการจัดทำงบการเงินรวมและงบการเงินเฉพาะบริษัทมีดังต่อไปนี้

  3.1 เกณฑ์การจัดทำงบการเงิน

  งบการเงินรวมและงบการเงินเฉพาะบริษัทได้จัดทำขึ้น
  ตามหลักการบัญชีที่รับรองทั่วไปภายใต้พระราชบัญญัติการบัญชี พ.ศ. 2543
  ซึ่งหมายถึงมาตรฐานการบัญชีที่ออกภายใต้พระราชบัญญัติวิชาชีพบัญชี พ.ศ. 2547
  และข้อกำหนดของคณะกรรมการกำกับหลักทรัพย์และตลาดหลักทรัพย์ว่าด้วยการจัดทำและนำเสนอรายงานทางการเงินภายใต้พระราชบัญญัติหลักทรัพย์และตลาดหลักทรัพย์
  พ.ศ. 2535

  งบการเงินรวมและงบการเงินเฉพาะบริษัทได้จัดทำขึ้นโดยใช้เกณฑ์ราคาทุนเดิมในการวัดมูลค่าขององค์ประกอบของงบการเงิน

  การจัดทำงบการเงินรวมและงบการเงินเฉพาะบริษัทให้สอดคล้องกับหลักการบัญชีที่รับรองทั่วไปในประเทศไทย
  กำหนดให้ฝ่ายบริหารประมาณการและกำหนดสมมติฐานที่เกี่ยวข้องอันจะมีผลต่อตัวเลขของสินทรัพย์และหนี้สินรวมทั้งการเปิดเผยข้อมูลเกี่ยวกับสินทรัพย์และหนี้สินที่อาจเกิดขึ้น
  ณ วันที่ในงบการเงิน และข้อมูลรายได้และค่าใช้จ่ายในรอบระยะเวลาที่เสนองบการเงินดังกล่าว
  ตัวเลขที่เกิดขึ้นจริงอาจแตกต่างไปจากตัวเลขประมาณการ
  ถึงแม้ว่าฝ่ายบริหารได้จัดทำตัวเลขประมาณการขึ้นจากความเข้าใจในเหตุการณ์และสิ่งที่ได้กระทำไปในปัจจุบันอย่างดีที่สุดแล้ว

  งบการเงินรวมและงบการเงินเฉพาะบริษัทฉบับภาษาอังกฤษจัดทำขึ้นจากงบการเงินตามกฎหมายที่เป็นภาษาไทย
  ในกรณีที่มีเนื้อความขัดแย้งหรือมีการตีความในสองภาษาแตกต่างกัน
  ให้ใช้งบการเงินตามกฎหมายฉบับภาษาไทยเป็นหลัก

  3.2 มาตรฐานการบัญชีใหม่ มาตรฐานการรายงานทางการเงินใหม่
  การตีความมาตรฐานการรายงานทางการเงินใหม่ และการปรับปรุงมาตรฐานการบัญชี

  ก) มาตรฐานการบัญชีใหม่ มาตรฐานการรายงานทางการเงินใหม่
  การตีความมาตรฐานการรายงานทางการเงินใหม่ และมาตรฐานการบัญชีที่มีการปรับปรุง
  ซึ่งมีผลบังคับใช้สำหรับรอบระยะเวลาบัญชีที่เริ่มต้นในหรือหลังวันที่ 1 มกราคม พ.ศ. 2554
  ที่กลุ่มบริษัทได้นำมาถือปฏิบัติ

  --------------------------------------- ------------------------------------------------
  มาตรฐานการบัญชีฉบับที่ 1 (ปรับปรุง 2552)       เรื่อง การนำเสนองบการเงิน

  มาตรฐานการบัญชีฉบับที่ 2 (ปรับปรุง 2552)       เรื่อง สินค้าคงเหลือ

  มาตรฐานการบัญชีฉบับที่ 7 (ปรับปรุง 2552)       เรื่อง งบกระแสเงินสด

  มาตรฐานการบัญชีฉบับที่ 8 (ปรับปรุง 2552)       เรื่อง นโยบายการบัญชี
                                          การเปลี่ยนแปลงประมาณการทางบัญชีและข้อผิดพลาด

  มาตรฐานการบัญชีฉบับที่ 10 (ปรับปรุง 2552)      เรื่อง เหตุการณ์ภายหลังรอบระยะเวลารายงาน

  มาตรฐานการบัญชีฉบับที่ 11 (ปรับปรุง 2552)      เรื่อง สัญญาก่อสร้าง

  มาตรฐานการบัญชีฉบับที่ 16 (ปรับปรุง 2552)      เรื่อง ที่ดิน อาคาร และอุปกรณ์

  มาตรฐานการบัญชีฉบับที่ 17 (ปรับปรุง 2552)      เรื่อง สัญญาเช่า

  มาตรฐานการบัญชีฉบับที่ 18 (ปรับปรุง 2552)      เรื่อง รายได้

  มาตรฐานการบัญชีฉบับที่ 19                    เรื่อง ผลประโยชน์ของพนักงาน

  มาตรฐานการบัญชีฉบับที่ 23 (ปรับปรุง 2552)      เรื่อง ต้นทุนการกู้ยืม

  มาตรฐานการบัญชีฉบับที่ 24 (ปรับปรุง 2552)      เรื่อง การเปิดเผยข้อมูลเกี่ยวกับบุคคลหรือกิจการที่เกี่ยวข้องกัน

  มาตรฐานการบัญชีฉบับที่ 26                    เรื่อง
                                          การบัญชีและการรายงานโครงการผลประโยชน์เมื่อออกจากงาน

  มาตรฐานการบัญชีฉบับที่ 27 (ปรับปรุง 2552)      เรื่อง งบการเงินรวมและงบการเงินเฉพาะกิจการ

  มาตรฐานการบัญชีฉบับที่ 28 (ปรับปรุง 2552)      เรื่อง เงินลงทุนในบริษัทร่วม

  มาตรฐานการบัญชีฉบับที่ 29                    เรื่อง การรายงานทางการเงินในสภาพเศรษฐกิจที่เงินเฟ้อรุนแรง

  มาตรฐานการบัญชีฉบับที่ 31 (ปรับปรุง 2552)      เรื่อง ส่วนได้เสียในการร่วมค้า

  มาตรฐานการบัญชีฉบับที่ 33 (ปรับปรุง 2552)      เรื่อง กำไรต่อหุ้น

  มาตรฐานการบัญชีฉบับที่ 34 (ปรับปรุง 2552)      เรื่อง งบการเงินระหว่างกาล

  มาตรฐานการบัญชีฉบับที่ 36 (ปรับปรุง 2552)      เรื่อง การด้อยค่าของสินทรัพย์

  มาตรฐานการบัญชีฉบับที่ 37 (ปรับปรุง 2552)      เรื่อง ประมาณการหนี้สิน และหนี้สินที่อาจเกิดขึ้น
                                          และสินทรัพย์ที่อาจเกิดขึ้น

  มาตรฐานการบัญชีฉบับที่ 38 (ปรับปรุง 2552)      เรื่อง สินทรัพย์ไม่มีตัวตน

  มาตรฐานการบัญชีฉบับที่ 40 (ปรับปรุง 2552)      เรื่อง อสังหาริมทรัพย์เพื่อการลงทุน

  มาตรฐานการรายงานทางการเงินฉบับที่ 2         เรื่อง การจ่ายโดยใช้หุ้นเป็นเกณฑ์

  มาตรฐานการรายงานทางการเงินฉบับที่ 3 (ปรับปรุง เรื่อง การรวมธุรกิจ
  2552)                                   

  มาตรฐานการรายงานทางการเงินฉบับที่ 5 (ปรับปรุง เรื่อง
  2552)                                   สินทรัพย์ไม่หมุนเวียนที่ถือไว้เพื่อขายและการดำเนินงานที่ยกเลิก

  มาตรฐานการรายงานทางการเงินฉบับที่ 6         เรื่อง การสำรวจและประเมินค่าแหล่งทรัพยากรแร่

  การตีความมาตรฐานการรายงานทางการเงินฉบับที่   เรื่อง สัญญาการก่อสร้างอสังหาริมทรัพย์
  15                                      

  การตีความมาตรฐานการบัญชีฉบับที่ 31            เรื่อง รายได้ – รายการแลกเปลี่ยนเกี่ยวกับบริการโฆษณา
  --------------------------------------- ------------------------------------------------

  มาตรฐานการบัญชีฉบับที่ 1 (ปรับปรุง 2552)
  กำหนดห้ามแสดงรายการรายได้และค่าใช้จ่ายในงบแสดงการเปลี่ยนแปลงส่วนของผู้ถือหุ้น
  กิจการสามารถเลือกแสดงงบเดี่ยว (งบกำไรขาดทุนเบ็ดเสร็จ) หรือสองงบ (งบกำไรขาดทุน
  และงบกำไรขาดทุนเบ็ดเสร็จ) ในกรณีที่กิจการมีการปรับปรุงย้อนหลัง
  หรือจัดประเภทรายการใหม่ กิจการต้องแสดงงบแสดงฐานะการเงิน ณ
  ต้นงวดของงวดที่นำมาเปรียบเทียบล่าสุด นอกเหนือจากการแสดงงบ ณ วันสิ้นงวดปัจจุบัน และ ณ
  วันสิ้นงวดก่อน อย่างไรก็ดีสำหรับงบการเงินซึ่งมีรอบระยะเวลาบัญชีที่เริ่มในหรือหลังวันที่ 1
  มกราคม พ.ศ. 2554 และเป็นรอบระยะเวลาบัญชีแรกที่กิจการนำมาตรฐานการบัญชีฉบับที่ 1
  (ปรับปรุง 2552)
  มาใช้แต่กิจการสามารถเลือกที่จะแสดงงบแสดงฐานะการเงินโดยไม่ต้องนำงบแสดงฐานะการเงิน
  ณ วันต้นงวดของงวดที่แสดงมาเปรียบเทียบ

  มาตรฐานการบัญชีฉบับที่ 16 (ปรับปรุง 2552)
  กำหนดให้กิจการต้องรวมต้นทุนที่ประมาณในเบื้องต้นสำหรับการรื้อ การขนย้าย
  และการบูรณะสถานที่ตั้งของสินทรัพย์ซึ่งเป็นภาระผูกพันของกิจการเป็นส่วนหนึ่งของราคาทุนของสินทรัพย์
  กิจการต้องคิดค่าเสื่อมราคาสำหรับส่วนประกอบของที่ดิน อาคาร
  และอุปกรณ์แต่ละส่วนแยกต่างหากจากกันเมื่อส่วนประกอบแต่ละส่วนนั้นมีต้นทุนที่มีนัยสำคัญเมื่อเทียบกับต้นทุนทั้งหมดของสินทรัพย์นั้น
  มาตรฐานที่มีการปรับปรุงใหม่กำหนดให้กิจการต้องทบทวนอายุการให้ประโยชน์ มูลค่าคงเหลือ
  และวิธีการคิดค่าเสื่อมราคาอย่างน้อยที่สุดทุกสิ้นรอบปีบัญชี

  มาตรฐานการบัญชีฉบับที่ 19 เกี่ยวข้องกับการบัญชีสำหรับผลประโยชน์พนักงาน
  ซึ่งสามารถจัดประเภทได้ 4 ประเภท ได้แก่ ก) ผลประโยชน์ระยะสั้น ข)
  ผลประโยชน์หลังออกจากงาน รวมถึงโครงการสมทบเงิน และโครงการผลประโยชน์พนักงาน ค)
  ผลประโยชน์ระยะยาวอื่น และ ง) ผลประโยชน์เมื่อเลิกจ้าง
  มาตรฐานการบัญชีฉบับนี้กำหนดให้วัดมูลค่าโครงการผลประโยชน์พนักงาน
  และผลประโยชน์ระยะยาวอื่นโดยใช้วิธีคิดลดแต่ละหน่วยที่ประมาณการไว้
  กิจการสามารถเลือกรับรู้ผลกำไรและขาดทุนจากการประมาณการตามหลักคณิตศาสตร์ประกันภัยสำหรับโครงการผลประโยชน์ในกำไรขาดทุนเบ็ดเสร็จหรือกำไรขาดทุน
  ส่วนผลกำไรและขาดทุนจากการประมาณการตามหลักคณิตศาสตร์ประกันภัยสำหรับสำหรับผลประโยชน์ระยะยาวอื่นให้รับรู้ในกำไรขาดทุน

  ข) มาตรฐานการบัญชีใหม่ การตีความมาตรฐานการรายงานทางการเงินใหม่
  และมาตรฐานการบัญชีที่มีการปรับปรุง ซึ่งยังไม่มีผลบังคับใช้

  มีผลบังคับใช้สำหรับรอบระยะเวลาบัญชีที่เริ่มต้นในหรือหลังวันที่ 1 มกราคม พ.ศ. 2556

  -------------------------------- --------------------------------------------------------------------------
  มาตรฐานการบัญชีฉบับที่ 12             เรื่องภาษีเงินได้

  มาตรฐานการบัญชีฉบับที่ 20 (ปรับปรุง     เรื่องการบัญชีสำหรับเงินอุดหนุนจากรัฐบาลและการเปิดเผยข้อมูลเกี่ยวกับความช่วยเหลือจากรัฐบาล
  2552)                            

  มาตรฐานการบัญชีฉบับที่ 21 (ปรับปรุง     เรื่องผลกระทบจากการเปลี่ยนแปลงของอัตราแลกเปลี่ยนเงินตราต่างประเทศ
  2552)                            

  การตีความมาตรฐานการบัญชีฉบับที่ 10     เรื่องความช่วยเหลือจากรัฐบาล -
                                   กรณีที่ไม่มีความเกี่ยวข้องอย่างเฉพาะเจาะจงกับกิจกรรมดำเนินงาน

  การตีความมาตรฐานการบัญชีฉบับที่ 21     เรื่องภาษีเงินได้ - การได้รับประโยชน์จากสินทรัพย์ที่ไม่ได้คิดค่าเสื่อมราคาที่ตีราคาใหม่

  การตีความมาตรฐานการบัญชีฉบับที่ 25     เรื่องภาษีเงินได้ - การเปลี่ยนแปลงสถานภาพทางภาษีของกิจการหรือของผู้ถือหุ้น
  -------------------------------- --------------------------------------------------------------------------

  กลุ่มบริษัทไม่ได้นำมาตรฐานการบัญชีดังกล่าวมาถือปฏิบัติก่อนวันที่มีผลบังคับใช้
  ยกเว้นมาตรฐานการบัญชีฉบับที่ 12 เรื่อง ภาษีเงินได้
  และการตีความมาตรฐานการบัญชีบัญชีที่เกี่ยวข้องเรื่องภาษีเงินได้ฉบับที่ 21 และฉบับที่ 25
  ซึ่งบริษัทได้เลือกนำมาถือปฏิบัติก่อนถึงวันกำหนดบังคับใช้

  2.3 บัญชีกลุ่มบริษัท - เงินลงทุนในบริษัทย่อยและบริษัทร่วม

  เงินลงทุนในบริษัทย่อย

  บริษัทย่อยหมายถึงกิจการที่กลุ่มบริษัทมีอำนาจในการควบคุมนโยบายการเงินและการดำเนินงานและโดยทั่วไปแล้วกลุ่มบริษัทจะถือหุ้นที่มีสิทธิออกเสียงมากกว่ากึ่งหนึ่ง
  กลุ่มบริษัทรวมงบการเงินของบริษัทย่อยไว้ในงบการเงินรวมตั้งแต่วันที่กลุ่มบริษัทมีอำนาจในการควบคุมบริษัทย่อยจนกระทั่งสูญเสียอำนาจควบคุม

  ในงบการเงินเฉพาะบริษัท เงินลงทุนในบริษัทย่อยจะบันทึกบัญชีด้วยราคาทุนหักค่าเผื่อการด้อยค่า
  ต้นทุนจะมีการปรับเพื่อสะท้อนการเปลี่ยนแปลงสิ่งตอบแทนที่เกิดขึ้นจากสิ่งตอบแทนที่คาดว่าจะได้รับ
  และจะรวมส่วนแบ่งต้นทุนทางตรง

  กิจการจะตัดรายการบัญชีระหว่างกิจการ ยอดคงเหลือ
  และรายการกำไรหรือขาดทุนที่ยังไม่ได้เกิดขึ้นจริงระหว่างกลุ่มบริษัทเว้นแต่รายการขาดทุนที่เกิดขึ้นจริงซึ่งกลุ่มบริษัทพิจารณาแล้วว่ามีข้อบ่งชี้ว่าสินทรัพย์นั้นเกิดการด้อยค่านโยบายการบัญชีของบริษัทย่อยได้ถูกเปลี่ยนเพื่อให้สอดคล้องกับนโยบายการบัญชีของกลุ่มบริษัท

  รายชื่อของบริษัทย่อยของกลุ่มบริษัทได้เปิดเผยไว้ในหมายเหตุประกอบงบการเงินข้อ 8 ค)

  เงินลงทุนในบริษัทร่วม

  บริษัทร่วมเป็นกิจการที่กลุ่มบริษัทมีอิทธิพลอย่างเป็นสาระสำคัญแต่ไม่ถึงกับควบคุม
  ซึ่งโดยทั่วไปก็คือการที่กลุ่มบริษัทถือหุ้นที่มีสิทธิออกเสียงอยู่ระหว่างร้อยละ 20 ถึงร้อยละ 50
  ของสิทธิออกเสียงทั้งหมด
  เงินลงทุนในบริษัทร่วมรับรู้เริ่มแรกด้วยราคาทุนและใช้วิธีส่วนได้เสียในการแสดงในงบการเงินรวม

  รายการกำไรที่ยังไม่ได้เกิดขึ้นจริงระหว่างกลุ่มบริษัทกับบริษัทร่วมจะตัดบัญชีเท่าที่กลุ่มบริษัทมีส่วนได้เสียในบริษัทร่วมนั้น
  รายการขาดทุนที่ยังไม่ได้เกิดขึ้นจริงก็จะตัดบัญชีในทำนองเดียวกัน
  เว้นแต่รายการนั้นมีหลักฐานว่าสินทรัพย์ที่โอนระหว่างกันเกิดการด้อยค่า
  บริษัทร่วมจะเปลี่ยนนโยบายการบัญชีเท่าที่จำเป็นเพื่อให้สอดคล้องกับนโยบายการบัญชีของกลุ่มบริษัท
  กำไรและขาดทุน เงินลงทุนจากการลดสัดส่วนในบริษัทร่วมจะรับรู้ในกำไรหรือขาดทุน

  เงินลงทุนในบริษัทร่วมแสดงในงบการเงินเฉพาะบริษัทโดยใช้วิธีราคาทุน

  รายชื่อของบริษัทร่วมของกลุ่มบริษัทได้แสดงไว้ในหมายเหตุประกอบงบการเงินข้อ 7 ค)

  2.4 การแปลงค่าเงินตราต่างประเทศ

  รายการต่าง ๆ ในงบการเงินของแต่ละกิจการในกลุ่มบริษัทวัดมูลค่าโดยใช้สกุลเงินบาท
  งบการเงินรวมนำเสนอโดยใช้สกุลเงินบาท

  กลุ่มบริษัทแปลงค่ารายการที่เป็นเงินตราต่างประเทศให้เป็นเงินบาทโดยใช้อัตราแลกเปลี่ยน ณ
  วันที่ที่เกิดรายการ และแปลงค่าสินทรัพย์และหนี้สินที่เป็นสกุลเงินตราต่างประเทศ ณ
  วันที่ในงบดุลให้เป็นเงินบาทโดยใช้อัตราแลกเปลี่ยน ณ วันที่ในงบดุล
  รายการกำไรและรายการขาดทุนที่เกิดจากการรับหรือจ่ายชำระที่เป็นเงินตราต่างประเทศและที่เกิดจากการแปลงค่าสินทรัพย์และหนี้สินที่เป็นตัวเงินดังกล่าวได้บันทึกไว้ในกำไรหรือขาดทุน

  2.5 เงินสดและรายการเทียบเท่าเงินสด

  เงินสดและรายการเทียบเท่าเงินสดหมายรวมถึงเงินสดในมือ
  เงินฝากธนาคารประเภทจ่ายคืนเมื่อทวงถาม
  เงินลงทุนระยะสั้นอื่นที่มีสภาพคล่องสูงซึ่งมีอายุไม่เกินสามเดือนนับจากวันที่ได้มา
  และเงินเบิกเกินบัญชีธนาคาร เงินเบิกเกินบัญชีจะแสดงรวมไว้ในส่วนของหนี้สินหมุนเวียนในงบดุล

  2.6 ลูกหนี้การค้า

  ลูกหนี้การค้ารับรู้เริ่มแรกด้วยมูลค่าตามใบแจ้งหนี้
  และจะวัดมูลค่าต่อมาด้วยจำนวนเงินที่เหลืออยู่หักด้วยค่าเผื่อหนี้สงสัยจะสูญซึ่งประมาณจากการสอบทานยอดคงเหลือ
  ณ วันสิ้นงวด
  ค่าเผื่อหนี้สงสัยจะสูญหมายถึงผลต่างระหว่างราคาตามบัญชีของลูกหนี้การค้าเปรียบเทียบกับมูลค่าที่คาดว่าจะได้รับจากลูกหนี้การค้า
  หนี้สูญที่เกิดขึ้นจะรับรู้ไว้ในกำไรหรือขาดทุน

  2.7 สินค้าคงเหลือ

  สินค้าคงเหลือแสดงด้วยราคาทุนหรือมูลค่าสุทธิที่จะได้รับแล้วแต่ราคาใดจะต่ำกว่า
  ราคาทุนของสินค้าคำนวณโดยวิธีถัวเฉลี่ยถ่วงน้ำหนัก ต้นทุนของการซื้อประกอบด้วยราคาซื้อ
  และค่าใช้จ่ายที่เกี่ยวข้องโดยตรงกับการซื้อสินค้านั้น เช่น ค่าภาษีอากรขาเข้าและค่าขนส่ง
  หักด้วยส่วนลดและเงินที่ได้รับคืนจากการซื้อสินค้า
  มูลค่าที่จะได้รับประมาณจากราคาปกติที่คาดว่าจะขายได้ของธุรกิจหักด้วยค่าใช้จ่ายในการขายในระหว่างปี
  กลุ่มบริษัทบันทึกบัญชีค่าเผื่อการลดมูลค่าของสินค้าเก่า ล้าสมัย หรือเสื่อมคุณภาพเท่าที่จำเป็น

  2.8 ที่ดิน อาคาร และอุปกรณ์

  ที่ดิน อาคารและอุปกรณ์อื่นทั้งหมดวัดมูลค่าด้วยราคาทุนหักด้วยค่าเสื่อมราคาสะสม
  ต้นทุนเริ่มแรกจะรวมต้นทุนทางตรงอื่นๆ ที่เกี่ยวข้องกับการซื้อสินทรัพย์นั้น

  ค่าเสื่อมราคาคำนวณโดยใช้วิธีเส้นตรง
  เพื่อลดราคาตามบัญชีของสินทรัพย์แต่ละชนิดตลอดอายุการให้ประโยชน์ที่ประมาณการไว้ของสินทรัพย์ดังต่อไปนี้
  ยกเว้นที่ดินซึ่งถือว่าประมาณการอายุการให้ประโยชน์มีไม่จำกัด

  อาคาร 40 ปี

  ส่วนปรับปรุงอาคาร 20 ปี

  ส่วนปรับปรุงและตกแต่งสินทรัพย์เช่า อายุสัญญาเช่าหรืออายุของทรัพย์สินแล้วแต่อย่างใดจะสั้นกว่า

  เครื่องจักรและอุปกรณ์ 5 - 10 ปี

  เครื่องตกแต่งและติดตั้ง 5 - 10 ปี

  ยานพาหนะ 5 ปี

  เรือ 10 ปี

  เครื่องใช้ในโรงแรม 2 - 3 ปี

  เครื่องใช้ในการดำเนินงานซึ่งประกอบด้วยเครื่องกระเบื้อง เครื่องแก้ว เครื่องเงิน ผ้าลินิน
  และเครื่องแบบจะถือเป็นเครื่องใช้ในโรงแรม และถือเป็นค่าใช้จ่ายทันทีเมื่อมีการเบิกใช้
  ในกรณีเครื่องใช้ในการดำเนินงานที่ล้าสมัยและถูกเปลี่ยนแทนอันเนื่องมาจากการเปลี่ยนแปลงแนวการตกแต่งภัตตาคาร
  มูลค่าที่คงเหลืออยู่ของเครื่องใช้ในการดำเนินงานดังกล่าวจะถูกตัดเป็นค่าใช้จ่ายทันที

  ในกรณีที่ราคาตามบัญชีของสินทรัพย์สูงกว่ามูลค่าที่คาดว่าจะได้รับคืน
  ราคาตามบัญชีจะถูกปรับลดให้เท่ากับมูลค่าที่คาดว่าจะได้รับคืนทันที

  การซ่อมแซมและบำรุงรักษาจะรับรู้ในงบกำไรขาดทุนระหว่างงวดบัญชีที่เกิดรายการนั้น
  ต้นทุนของการปรับปรุงให้ดีขึ้นที่สำคัญจะบันทึกรวมไว้ในราคาตามบัญชีของสินทรัพย์หากมีความเป็นไปได้ค่อนข้างแน่ว่าการปรับปรุงนั้นจะทำให้กลุ่มบริษัทได้ประโยชน์กลับคืนมามากกว่าการใช้ประโยชน์โดยไม่มีการปรับปรุงสินทรัพย์ที่ได้มา
  การปรับปรุงหลักจะตัดค่าเสื่อมราคาตลอดอายุการให้ประโยชน์ที่เหลืออยู่ของสินทรัพย์ที่เกี่ยวข้อง

  กำไรขาดทุนจากการจำหน่ายที่ดิน อาคาร
  และอุปกรณ์คำนวณโดยการเปรียบเทียบสิ่งตอบแทนสุทธิที่ได้รับจากการจำหน่ายกับราคาตามบัญชี
  และจะรับรู้ในกำไรหรือขาดทุน

  2.9 สินทรัพย์ไม่มีตัวตน - โปรแกรมคอมพิวเตอร์

  สิทธิการใช้โปรแกรมคอมพิวเตอร์โดยที่ซื้อมามีลักษณะเฉพาะบันทึกเป็นสินทรัพย์
  โดยคำนวณจากต้นทุนในการได้มาและการดำเนินการให้โปรแกรมคอมพิวเตอร์นั้นสามารถนำมาใช้งานได้ตามประสงค์
  โดยจะตัดจำหน่ายตลอดอายุประมาณการให้ประโยชน์ภายในระยะเวลา 10 ปี

  ต้นทุนที่ใช้ในการบำรุงรักษาโปรแกรมคอมพิวเตอร์ให้บันทึกเป็นค่าใช้จ่ายเมื่อเกิดขึ้น
  ค่าใช้จ่ายที่เกิดจากการพัฒนาที่เกี่ยวข้องโดยตรงในการออกแบบและทดสอบโปรแกรมคอมพิวเตอร์ที่มีลักษณะเฉพาะเจาะจงซึ่งกลุ่มบริษัทเป็นผู้ดูแล
  จะรับรู้เป็นสินทรัพย์ไม่มีตัวตนเมื่อเป็นไปตามข้อกำหนดทุกข้อดังนี้

-   มีความเป็นไปได้ทางเทคนิคที่กิจการจะทำสินทรัพย์ไม่มีตัวตนให้เสร็จสมบูรณ์เพื่อนำมาใช้ประโยชน์หรือขายได้

-   ผู้บริหารมีความตั้งใจที่จะทำสินทรัพย์ไม่มีตัวตนให้เสร็จสมบูรณ์และนำมาใช้ประโยชน์หรือขาย

-   กิจการมีความสามารถที่จะนำสินทรัพย์ไม่มีตัวตนนั้นมาใช้ประโยชน์หรือขาย

-   สามารถแสดงว่าโปรแกรมคอมพิวเตอร์นั้นให้ผลประโยชน์ทางเศรษฐกิจในอนาคตอย่างไร

-   มีความสามารถในการจัดหาทรัพยากรด้านเทคนิค ด้านการเงิน
    และด้านอื่นได้เพียงพอที่จะนำมาใช้เพื่อทำให้การพัฒนาเสร็จสิ้นสมบูรณ์
    และนำสินทรัพย์ไม่มีตัวตนมาใช้ประโยชน์หรือนำมาขายได้

-   กิจการมีความสามารถที่จะวัดมูลค่าของรายจ่ายที่เกี่ยวข้องกับสินทรัพย์ไม่มีตัวตนที่เกิดขึ้นในระหว่างการพัฒนาได้อย่างน่าเชื่อถือ

  ต้นทุนโดยตรงที่รับรู้เป็นส่วนหนึ่งของโปรแกรมคอมพิวเตอร์
  จะรวมถึงต้นทุนพนักงานที่ทำงานในทีมพัฒนาโปรแกรมคอมพิวเตอร์และค่าใช้จ่ายที่เกี่ยวข้องในจำนวนเงินที่เหมาะสม

  2.10 ภาษีเงินได้รอการตัดบัญชี

  ค่าใช้จ่ายภาษีเงินได้สำหรับงวดประกอบด้วย
  ภาษีเงินได้ของงวดปัจจุบันและภาษีเงินได้รอการตัดบัญชี ภาษีเงินได้จะรับรู้ในกำไรหรือขาดทุน
  ยกเว้นส่วนที่รับรู้ในกำไรขาดทุนเบ็ดเสร็จอื่น หรือรับรู้โดยตรงไปยังส่วนของผู้ถือหุ้น ในกรณีนี้
  ภาษีเงินได้ต้องรับรู้ในกำไรขาดทุนเบ็ดเสร็จอื่น หรือโดยตรงไปยังส่วนของผู้ถือหุ้นตามลำดับ

  ภาษีเงินได้ของงวดปัจจุบันคำนวณจากอัตราภาษีตามกฎหมายภาษีอากรที่มีผลบังคับใช้อยู่ หรือ
  ที่คาดได้ค่อนข้างแน่ว่าจะมีผลบังคับใช้ภายในสิ้นรอบระยะเวลาที่รายงานในประเทศที่กลุ่มบริษัทได้ดำเนินงานและเกิดรายได้ทางภาษี
  ผู้บริหารจะประเมินสถานะของการยื่นแบบแสดงรายการภาษีเป็นงวด ๆ
  โดยคำนึงถึงสถานการณ์ที่สามารถนำกฎหมายภาษีอากรไปปฏิบัติซึ่งขึ้นอยู่กับการตีความ
  และจะตั้งประมาณการค่าใช้จ่ายภาษีอากร หากคาดว่าจะต้องจ่ายชำระเจ้าหน้าที่ภาษีอากร
  ภาษีเงินได้รอการตัดบัญชีตั้งเต็มจำนวนตามวิธีหนี้สิน
  เมื่อเกิดผลต่างชั่วคราวระหว่างฐานภาษีของสินทรัพย์และหนี้สิน
  และราคาตามบัญชีที่แสดงอยู่ในงบการเงิน
  อย่างไรก็ตามกลุ่มบริษัทจะไม่รับรู้ภาษีเงินได้รอการตัดบัญชีที่เกิดจากการรับรู้เริ่มแรกของรายการสินทรัพย์หรือรายการหนี้สินที่เกิดจากรายการที่ไม่ใช่การรวมธุรกิจ
  และ ณ วันที่เกิดรายการ รายการนั้นไม่มีผลกระทบต่อกำไร ทางบัญชีและกำไร(ขาดทุน)ทางภาษี
  ภาษีเงินได้รอการตัดบัญชีคำนวณจากอัตราภาษี (และกฎหมายภาษีอากร) ที่มีผลบังคับใช้อยู่
  หรือที่คาดได้ค่อนข้างแน่ว่าจะมีผลบังคับใช้ภายในสิ้นรอบระยะเวลาที่รายงาน
  และคาดว่าอัตราภาษีดังกล่าวจะนำไปใช้เมื่อสินทรัพย์ภาษีเงินได้รอตัดบัญชีที่เกี่ยวข้องได้รับประโยชน์
  หรือหนี้สินภาษีเงินได้รอตัดบัญชีได้มีการจ่ายชำระ

  สินทรัพย์ภาษีเงินได้รอตัดบัญชีจะรับรู้หากมีความเป็นไปได้ค่อนข้างแน่ว่ากลุ่มบริษัทจะมีกำไรทางภาษีเพียงพอที่จะนำจำนวนผลต่างชั่วคราวนั้นมาใช้ประโยชน์
  กลุ่มบริษัทได้ตั้งภาษีเงินได้รอตัดบัญชีโดยพิจารณาจากผลต่างชั่วคราวของเงินลงทุนในบริษัทร่วม
  และส่วนได้เสียในกิจการร่วมค้าที่ต้องเสียภาษีเว้นแต่กลุ่มบริษัทสามารถควบคุมจังหวะเวลาของการกลับรายการผลต่างชั่วคราวและการกลับรายการผลต่างชั่วคราวมีความเป็นไปได้ค่อนข้างแน่ว่าจะไม่เกิดขึ้นได้ภายในระยะเวลาที่คาดการณ์ได้ในอนาคต

2.11 การด้อยค่าของสินทรัพย์

ที่ดิน อาคารและอุปกรณ์ และสินทรัพย์ที่ไม่หมุนเวียนอื่นที่ไม่เป็นสินทรัพย์ทางการเงิน
รวมทั้งสินทรัพย์ไม่มีตัวตน จะมีการทบทวนการด้อยค่า
เมื่อมีเหตุการณ์หรือสถานการณ์บ่งชี้ว่าราคาตามบัญชีอาจต่ำกว่ามูลค่าที่คาดว่าจะได้รับคืน
รายการขาดทุนจากการด้อยค่าจะรับรู้เมื่อราคาตามบัญชีของสินทรัพย์สูงกว่ามูลค่าสุทธิที่คาดว่าจะได้รับคืน
ซึ่งหมายถึงจำนวนที่สูงกว่าระหว่างมูลค่ายุติธรรม
หักต้นทุนในการขายเทียบกับมูลค่าจากการใช้สินทรัพย์จะถูกจัดเป็นหน่วยที่เล็กที่สุดที่สามารถแยกออกมาได้
เพื่อวัตถุประสงค์ของการประเมินการด้อยค่า
สินทรัพย์ที่ไม่ใช่สินทรัพย์ทางการเงินซึ่งรับรู้รายการขาดทุนจากการด้อยค่าไปแล้ว
จะถูกประเมินความเป็นไปได้ที่จะกลับรายการขาดทุนจากการด้อยค่า ณ วันสิ้นรอบระยะเวลาบัญชี
ยกเว้นค่าความนิยมจะไม่มีการกลับรายการขาดทุนจากการด้อยค่าที่ได้บันทึกบัญชีไปแล้ว

  2.12 สัญญาเช่าระยะยาว - กรณีที่กลุ่มบริษัทเป็นผู้เช่า

  สัญญาระยะยาวเพื่อเช่าสินทรัพย์ซึ่งผู้ให้เช่าเป็นผู้รับความเสี่ยงและผลตอบแทนของความเป็นเจ้าของส่วนใหญ่
  สัญญาเช่านั้นถือเป็นสัญญาเช่าดำเนินงาน เงินที่ต้องจ่ายภายใต้สัญญาเช่าดำเนินงาน
  (สุทธิจากสิ่งตอบแทนจูงใจที่ได้รับจากผู้ให้เช่า)
  จะบันทึกในกำไรหรือขาดทุนโดยใช้วิธีเส้นตรงตลอดอายุของสัญญาเช่านั้น

  ค่าใช้จ่ายที่เกิดขึ้นจากการยกเลิกสัญญาเช่าดำเนินงานก่อนหมดอายุการเช่า เช่น
  เงินเพิ่มที่ต้องจ่ายให้แก่ผู้ให้เช่าจะบันทึกเป็นค่าใช้จ่ายในรอบระยะเวลาบัญชีที่การยกเลิกนั้นเกิดขึ้น

  2.13 เงินกู้ยืม

  เงินกู้ยืมรับรู้เริ่มแรกด้วยมูลค่ายุติธรรมของสิ่งตอบแทนที่ได้รับหักด้วยต้นทุนการจัดทำรายการที่เกิดขึ้นและวัดมูลค่าในเวลาต่อมาด้วยวิธีราคาทุนตัดจำหน่ายตามวิธีอัตราดอกเบี้ยที่แท้จริง
  ผลต่างระหว่างสิ่งตอบแทน (หักด้วยต้นทุนการจัดทำรายการที่เกิดขึ้น)
  เมื่อเทียบกับมูลค่าที่จ่ายคืนเพื่อชำระหนี้นั้นจะรับรู้ในงบกำไรขาดทุนเบ็ดเสร็จตลอดช่วงเวลาการกู้ยืม

  2.14 ผลประโยชน์ของพนักงาน

  กลุ่มบริษัทจัดให้มีกองทุนสำรองเลี้ยงชีพซึ่งเป็นแผนการจ่ายสมทบตามที่กำหนดไว้
  สินทรัพย์ของกองทุนสำรองเลี้ยงชีพได้แยกออกไปจากสินทรัพย์ของกลุ่มบริษัท
  และมีการบริหารโดยผู้จัดการกองทุนภายนอก
  กองทุนสำรองเลี้ยงชีพได้รับเงินสะสมเข้ากองทุนจากพนักงานและเงินสมทบจากกลุ่มบริษัทที่เกี่ยวข้อง
  เงินจ่ายสมทบกองทุนสำรองเลี้ยงชีพบันทึกเป็นค่าใช้จ่ายของแต่ละบริษัทในกลุ่มบริษัทในงบกำไรขาดทุนเบ็ดเสร็จสำหรับรอบระยะเวลาบัญชีที่เกิดรายการนั้น

  กลุ่มบริษัทจัดให้มีโครงการผลประโยชน์พนักงานหลังการเลิกจ้างสำหรับพนักงานที่ได้ทำงานกับบริษัทอย่างต่อเนื่องเป็นระยะเวลา
  10 ปีขึ้นไป และมีอายุครบตามที่กำหนด ภายใต้ข้อบังคับผลประโยชน์พนักงานดังกล่าว
  เมื่อพนักงานครบเกษียณอายุหรือออกจากงานโดยมีอายุครบตามข้อบังคับ
  จะมีสิทธิได้รับเงินตามอัตราที่กำหนด ซึ่งคำนวณตามเงื่อนไขของระยะเวลาการทำงาน
  อายุของพนักงาน และอัตราผลตอบแทนเฉลี่ยที่พนักงานจะได้รับ
  หนี้สินสำหรับโครงการผลประโยชน์จะรับรู้ในงบแสดงฐานะการเงินด้วยมูลค่าปัจจุบันของภาระผูกพัน
  ณ
  วันที่สิ้นรอบระยะเวลารายงานหักด้วยมูลค่ายุติธรรมของสินทรัพย์โครงการและปรับปรุงด้วยต้นทุนบริการในอดีตที่ยังไม่รับรู้
  ภาระผูกพันนี้คำนวณโดยนักคณิตศาสตร์ประกันภัยอิสระทุกปี
  ด้วยวิธีคิดลดแต่ละหน่วยที่ประมาณการไว้
  ซึ่งมูลค่าปัจจุบันของโครงการผลประโยชน์จะประมาณโดยการคิดลดกระแสเงินสดออกในอนาคต
  โดยใช้
  อัตราผลตอบแทนในตลาดของพันธบัตรรัฐบาลซึ่งเป็นสกุลเงินเดียวกับสกุลเงินที่จะจ่ายภาระผูกพัน
  และวันครบกำหนดของหุ้นกู้ใกล้เคียงกับระยะเวลาที่ต้องชำระภาระผูกพันกองทุนบำเหน็จบำนาญ

  กำไรและขาดทุนจากการประมาณการตามหลักคณิตศาสตร์ประกันภัยเกิดขึ้นจากการปรับปรุงหรือเปลี่ยนแปลงข้อสมมติฐานจะรับรู้ในส่วนของผู้ถือหุ้นในงวดที่เกิด

  2.15 ประมาณการหนี้สิน

  กลุ่มบริษัทจะบันทึกประมาณการหนี้สิน
  ซึ่งไม่รวมถึงประมาณการหนี้สินสำหรับผลตอบแทนพนักงานอันเป็นภาระผูกพันในปัจจุบันตามกฎหมายหรือตามข้อตกลงที่จัดทำไว้
  อันเป็นผลสืบเนื่องมาจากเหตุการณ์ในอดีต
  ซึ่งการชำระภาระผูกพันนั้นมีความเป็นไปได้ค่อนข้างแน่ว่าจะส่งผลให้บริษัทต้องสูญเสียทรัพยากรออกไปและตามประมาณการที่น่าเชื่อถือของจำนวนที่จะต้องจ่าย
  ในกรณีที่บริษัทคาดว่าประมาณการหนี้สินเป็นรายจ่ายที่จะได้รับคืน
  กลุ่มบริษัทจะบันทึกเป็นสินทรัพย์แยกต่างหากเมื่อคาดว่าน่าจะได้รับรายจ่ายนั้นคืนอย่างแน่นอน

  2.16 การรับรู้รายได้

  รายได้จากการประกอบกิจการโรงแรมและภัตตาคารถือตามราคาในใบแจ้งหนี้สำหรับค่าสินค้าและค่าบริการ
  หลังจากหักส่วนลด ภาษีมูลค่าเพิ่ม
  และค่าบริการที่บวกเพิ่มแล้วโดยไม่รวมรายการขายภายในกลุ่มบริษัทสำหรับงบการเงินรวม

  รายได้ค่าเช่ารับรู้ตามเกณฑ์คงค้างในอัตราที่ระบุในสัญญาเช่า

  ดอกเบี้ยรับรับรู้เป็นรายได้ตามเกณฑ์สัดส่วนของเวลาโดยพิจารณาจากอัตราดอกเบี้ยที่แท้จริงของสัดส่วนเวลาและอัตราที่ระบุไว้ในสัญญาจนถึงวันครบอายุและพิจารณาจากจำนวนเงินต้นที่เป็นยอดคงเหลือในบัญชีสำหรับการบันทึกค้างรับของกลุ่มบริษัท

  รายได้เงินปันผลรับรู้เมื่อมีการประกาศจ่าย และกลุ่มบริษัทมีสิทธิได้รับเงินปันผลนั้น

  2.17 การจ่ายเงินปันผล

  เงินปันผลจ่ายบันทึกในงบการเงินรวมและงบการเงินเฉพาะบริษัทในรอบระยะเวลาบัญชีที่คณะกรรมการของบริษัทได้ประกาศจ่ายเงินปันผล
  และที่ประชุมผู้ถือหุ้นของบริษัทได้อนุมัติการจ่ายเงินปันผลดังกล่าวแล้ว

  ในการพิจารณาความสัมพันธ์ระหว่างบุคคลหรือกิจการที่เกี่ยวข้องกันกับบริษัทแต่ละรายการ
  บริษัทคำนึงถึง เนื้อหาของความสัมพันธ์มากกว่ารูปแบบทางกฎหมาย

2)  ตารางสรุปงบการเงิน (โปรดดูเอกสารแนบ)

3)  อัตราส่วนทางการเงินที่สำคัญที่สะท้อนถึงฐานะการเงิน
    และผลการดำเนินงานในธุรกิจหลักของบริษัทและบริษัทย่อย (โปรดดูเอกสารแนบ)

2.  คำอธิบายและการวิเคราะห์ฐานะการเงินและผลการดำเนินงาน

ในปี 2554 โรงแรมแมนดาริน โอเรียนเต็ล กรุงเทพ
ยังคงสถานะความเป็นผู้นำในตลาดของกลุ่มคู่แข่ง

แม้ว่าปีนี้จะเป็นปีแห่งความท้าทายเนื่องจากอุทกภัยครั้งใหญ่ของประเทศไทยที่เกิดขึ้นในไตรมาสสุดท้าย
ฐานะการเงินของบริษัทฯยังคงอยู่ในระดับที่ดี
ฐานะการเงินที่แข็งแกร่งของบริษัทฯทำให้โรงแรมสามารถดำเนินโครงการบำรุงรักษาและปรับปรุงสภาพและคุณภาพของโรงแรมได้อย่างต่อเนื่อง
ในปี 2554 โครงการปรับปรุงดังกล่าวรวมถึงการปรับปรุงระบบการสื่อสารภายในโรงแรม
การยกระดับระบบรักษาความปลอดภัย ปรับปรุงพื้นและราวระเบียงริมน้ำ
ปรับปรุงภัตตาคารและครัวของห้องอาหารฝรั่งเศส นอร์มังดี
การปรับปรุงลิฟท์บริการจำนวนสามตัวและการเปลี่ยนหอระบบระบายความร้อนของน้ำ

การลงทุนในการปรับปรุงสินทรัพย์อย่างต่อเนื่องควบคู่ไปกับโปรแกรมการฝึกอบรมพนักงานทั้งในและต่างประเทศเช่นนี้
ทำให้โรงแรมสามารถให้บริการที่เป็นเลิศกับลูกค้า
และคงความเป็นหนึ่งในโรงแรมที่มีชื่อเสียงของโลก

รายได้

ในปี 2554 บริษัทฯ มีรายได้จากการประกอบกิจการโรงแรม จำนวน 1,919.6 ล้านบาท เพิ่มขึ้น
105.2 ล้านบาท หรือคิดเป็นร้อยละ 5.8 จากปี 2553
ส่วนใหญ่เนื่องจากอัตราการเข้าพักในโรงแรมเพิ่มขึ้นร้อยละ 4.3
รายได้ค่าอาหารและเครื่องดื่มเพิ่มขึ้นร้อยละ 2.0 และรายได้จากแผนกอื่นๆเพิ่มขึ้นร้อยละ 8.6
จากปี 2553

ค่าใช้จ่ายในการดำเนินงาน

บริษัทฯ มีต้นทุนขายและบริการในปี 2554 จำนวน 1,088.3 ล้านบาท เพิ่มขึ้น 54.2 ล้านบาท
หรือคิดเป็นร้อยละ 5.2 เปรียบเทียบกับปี 2553

ค่าใช้จ่ายในการขายเพิ่มขึ้นร้อยละ 4.3 จากจำนวน 74.3 ล้านบาทในปี 2553 เป็น 77.5
ล้านบาทในปี 2554 ค่าใช้จ่ายในการบริหารเพิ่มขึ้นร้อยละ 3.5 จากจำนวน 494.2 ล้านบาทในปี
2553 เป็น 511.3 ล้านบาทในปี 2554

ด้วยหลักความระมัดระวัง คณะกรรมการบริษัทยังคงตั้งสำรองเต็มจำนวน 27.8 ล้านบาท (ปี 2553
: 21.1 ล้านบาท) สำหรับดอกเบี้ยค้างรับในส่วนที่เกี่ยวข้องกับเงินที่บริษัทย่อยให้โรงแรมแมนดาริน
โอเรียนเต็ล ดาราเทวีกู้ยืมจำนวน 410.0 ล้านบาท
อย่างไรก็ตามไม่มีการตั้งสำรองสำหรับเงินให้กู้ยืมแก่กิจการอื่นดังกล่าวเพิ่มเติมในปี 2554 (ปี
2553 : 41.0 ล้านบาท)

กำไรสุทธิ

บริษัทฯ มีกำไรสุทธิในปี 2554 จำนวน 129.7 ล้านบาท เพิ่มขึ้น 25.7 ล้านบาทจากปี 2553
อัตราส่วนกำไรสุทธิต่อรายได้จากการประกอบกิจการโรงแรมเป็นร้อยละ 6.8 (ปี 2553 : ร้อยละ
5.7) บริษัทฯ มีกำไรต่อหุ้นจำนวน 8.11 บาทเปรียบเทียบกับ 6.50 บาทในปี 2553

สินทรัพย์

ณ วันที่ 31 ธันวาคม 2554 บริษัทฯ มีสินทรัพย์รวมจำนวน 2,300.1 ล้านบาท ลดลง 143.2
ล้านบาท หรือลดลงร้อยละ 5.9 จาก 2,443.3 ล้านบาท ณ สิ้นปี 2553
ระหว่างปีไม่มีการเปลี่ยนแปลงที่สำคัญในองค์ประกอบของสินทรัพย์ ซึ่งสรุปได้ดังนี้

  1. เงินสดและรายการเทียบเท่าเงินสดจำนวน 104.3 ล้านบาท (ปี 2553 : 63.4 ล้านบาท)

  2. ลูกหนี้การค้าสุทธิจำนวน 66.7 ล้านบาท (ปี 2553 : 81.6 ล้านบาท)

3. เงินให้กู้ยืมแก่บริษัทอื่นจำนวน 328.0 ล้านบาท (ปี 2553 : 328.0 ล้านบาท)
(ดูคำอธิบายด้านล่าง)

4. เงินลงทุนจำนวน 94.9 ล้านบาท ในบริษัทสยามบริการการบินจำกัด และบริษัท บากาน โฮเต็ล
โฮลดิ้ง (บีวีไอ) จำกัด (ปี 2553 : 101.0 ล้านบาท)

5. ที่ดิน อาคารและอุปกรณ์ จำนวน 1,507.3 ล้านบาท (ปี 2553 : 1,649.5 ล้านบาท)

6. ค่าหน้าดินจำนวน 49.2 ล้านบาท (ปี 2553 : 50.8 ล้านบาท)

ที่ดิน อาคารและอุปกรณ์ของบริษัทฯ แสดงด้วยราคาทุนสุทธิ ซึ่งไม่สะท้อนราคาตลาดปัจจุบัน

บริษัท บ้านริมน้ำเจ้าพระยา จำกัด ซึ่งเป็นบริษัทย่อยที่บริษัทฯ ถือหุ้นร้อยละ 100
ได้ทำสัญญาให้กู้ยืมเงินกับโรงแรมแมนดาริน โอเรียนเต็ล ดาราเทวี ในปี 2548
เพื่อให้เงินกู้ยืมระยะยาวที่มีหลักประกันและมีดอกเบี้ยเป็นจำนวนเงิน 410.0 ล้านบาท
เพื่อช่วยในการสร้างโรงแรมให้เสร็จสมบูรณ์ เงินให้กู้ยืมจำนวน 328.0
ล้านบาทแสดงด้วยมูลค่าสุทธิจากค่าเผื่อหนี้สงสัยจะสูญจำนวน 82.0 ล้านบาท
ซึ่งได้บันทึกไว้ในงบกำไรขาดทุนดังนี้

+-----------------------------------------+----------------------------+
|   (หน่วย: ล้านบาท)                        | งบการเงินรวม                |
+-----------------------------------------+----------------------------+
|   เงินต้น                                 | 410.0                      |
+-----------------------------------------+----------------------------+
|   ตั้งสำรองร้อยละ 10 ของเงินต้น ในปี 2551     | (41.0)                     |
+-----------------------------------------+----------------------------+
|   ตั้งสำรองร้อยละ 10 ของเงินต้น ในปี 2553     | (41.0)                     |
+-----------------------------------------+----------------------------+
|   รวมเงินสำรองทั้งสิ้นร้อยละ 20 ของเงินต้น      | (82.0)                     |
+-----------------------------------------+----------------------------+
| รวมมูลค่าเงินให้กู้ยืม                         | 328.0                      |
+-----------------------------------------+----------------------------+

หนี้สิน

หนี้สินรวมของบริษัทฯ ณ วันที่ 31 ธันวาคม 2554 จำนวน 1,164.1 ล้านบาท ลดลง 99.2
ล้านบาท หรือลดลงร้อยละ 7.9 เมื่อเปรียบเทียบกับจำนวน 1,263.3 ล้านบาทในปี 2553
หนี้สินนี้รวมถึงเงินกู้ยืมค้างชำระ ดังต่อไปนี้

+--------------------------------------+---------------+---------------+
|   (หน่วย: ล้านบาท)                     | พ.ศ. 2554     | พ.ศ. 2553     |
+--------------------------------------+---------------+---------------+
|   เงินกู้ยืมระยะสั้นและส่วนของเงินกู้ยืมระยะยาว | 110.0         | 210.0         |
|                                      |               |               |
|   ที่ถึงกำหนดชำระภายใน 1 ปีจากธนาคาร     |               |               |
+--------------------------------------+---------------+---------------+
|   เงินกู้ยืมระยะยาวจากธนาคาร             | 500.0         | 500.0         |
+--------------------------------------+---------------+---------------+
| รวมเงินกู้ยืมจากธนาคาร                   | 610.0         | 710.0         |
+--------------------------------------+---------------+---------------+

บริษัทฯและบริษัทย่อยมีวงเงินกู้ยืมชนิดที่ผู้ให้กู้มีข้อผูกมัดที่จะต้องให้บริษัทฯ กู้แน่นอน ณ วันที่ 31
ธันวาคม พ.ศ. 2554 จำนวน 700.0 ล้านบาท (ปี 2553 : 1,200.0 ล้านบาท) ซึ่งบริษัทฯ
ได้เบิกออกมาใช้แล้ว ณ วันที่ 31 ธันวาคม พ.ศ. 2554 เป็นจำนวนเงิน 500.0 ล้านบาท (พ.ศ.
2553 : 500.0 ล้านบาท) ณ วันที่ 31 ธันวาคม พ.ศ. 2554
บริษัทฯและบริษัทย่อยมีวงเงินกู้ยืมชนิดที่ผู้ให้กู้มีข้อผูกมัดที่จะต้องให้บริษัทฯ
กู้แน่นอนที่ยังไม่ได้ใช้จำนวน 200.0 ล้านบาท นอกเหนือไปจากเงินสดจำนวน 104.3 ล้านบาท
โดยเฉลี่ยแล้วเงินกู้ยืมของบริษัทฯและบริษัทย่อยมีระยะเวลา 3 ปี ฐานะการเงินของบริษัทฯ
อยู่ในฐานะที่แข็งแกร่ง

ส่วนของผู้ถือหุ้น

ส่วนของผู้ถือหุ้น ณ วันที่ 31 ธันวาคม 2554 จำนวน 1,136.0 ล้านบาท ลดลง 44.0 ล้านบาท
หรือ ลดลงร้อยละ 3.7 จาก 1,180.0 ล้านบาทในปี 2554 ประกอบด้วยทุนจดทะเบียน 160.0
ล้านบาท (ปี 2553 : 160.0 ล้านบาท) สำรองตามกฎหมาย 16.0 ล้านบาท (ปี 2553 : 16.0
ล้านบาท) และกำไรสะสม 960.0 ล้านบาท (ปี 2553 : 1,004.0 ล้านบาท)
ราคาตามบัญชีต่อหุ้นลดลงจาก 73.8 บาท ในปี 2553 เป็น 71.0 บาทในปี 2554

กระแสเงินสด

งบกระแสเงินสดแสดงถึงการเปลี่ยนแปลงของกระแสเงินสดจากการดำเนินงาน
กระแสเงินสดจากการลงทุน และกระแสเงินสดจากการจัดหาเงินระหว่างปี
เงินสดและรายการเทียบเท่าเงินสด ณ วันที่ 31 ธันวาคม 2554 เท่ากับ 104.3 ล้านบาท เพิ่มขึ้น
40.9 ล้านบาท จากปีที่แล้ว ซึ่งมียอดคงเหลือ 63.4 ล้านบาท ซึ่งเป็นผลเนื่องมาจาก

1.  เงินสดสุทธิได้มาจากกิจกรรมดำเนินงาน 422.2 ล้านบาท ลดลง 20.8 ล้านบาท จาก
    443.0 ล้านบาทในปี 2553 ส่วนใหญ่เกิดจากการจ่ายภาษีเงินได้ด้วยอัตราที่สูงขึ้น

2.  เงินสดสุทธิใช้ไปสำหรับกิจกรรมลงทุน 113.4 ล้านบาท ลดลง 64.6 ล้านบาท
    เมื่อเปรียบเทียบกับ 178.0 ล้านบาทในปี 2553

  ส่วนใหญ่เกิดจากการซื้อสินทรัพย์ถาวรลดลงเนื่องจากโครงการปรับปรุงสินทรัพย์หลายโครงการประสบความล่าช้าในระหว่าง
  เหตุการณ์น้ำท่วม

3.  เงินสดสุทธิใช้ไปสำหรับกิจกรรมจัดหาเงิน 268.0 ล้านบาท ลดลง 50.0 ล้านบาท
    เมื่อเปรียบเทียบกับเงินสดสุทธิใช้ไปสำหรับกิจกรรมจัดหาเงิน 318.0 ล้านบาท ในปี 2553
    ส่วนใหญ่เกิดจากการจ่ายชำระคืนเงินกู้ยืมจากธนาคารลดลง ถึงแม้ว่ามีการจ่าย

  เงินปันผลเพิ่มขึ้น

ภาระผูกพัน

ณ วันที่ 31 ธันวาคม 2554 บริษัทฯ และบริษัทย่อยมีภาระผูกพันดังนี้:-

1.  บริษัทฯได้ทำสัญญาการจัดการกับกลุ่มบริษัทในเครือมีกำหนด 10 ปี เริ่มตั้งแต่ปี 2531
    โดยบริษัทฯมีสิทธิต่ออายุสัญญาได้อีก

  2 ช่วง ช่วงละ 10 ปี (ขึ้นอยู่กับดุลพินิจของผู้จัดการและผู้อนุญาตให้สิทธิ)

  บริษัทฯจะต้องจ่ายค่าธรรมเนียมตามอัตราที่ระบุไว้ในสัญญาระยะยาวดังกล่าวซึ่งเป็นไปตามปกติธุรกิจ

2.  บริษัทฯและบริษัทย่อยมีภาระผูกพันที่จะต้องจ่ายค่าเช่าตามสัญญาเช่าต่างๆดังต่อไปนี้:-

  ----------------------- -------------------- --------------------------
  (หน่วย: ล้านบาท)          งบการเงินรวม          งบการเงินเฉพาะของบริษัทฯ

  ปี 2555                  51.0                 36.0

  ปี 2556 – 2559           174.0                113.0

  ปี 2560 – 2584           1,139.0              390.0

  รวมภาระผูกพันค่าเช่า ณ วันที่  1,364.0              539.0
  31 ธันวาคม 2554                               

                                               

  รวมภาระผูกพันค่าเช่า ณ วันที่  1,394.0              555.0
  31 ธันวาคม 2553                               
  ----------------------- -------------------- --------------------------

3.  บริษัทฯ และบริษัทย่อยมีภาระผูกพันที่เป็นรายจ่ายฝ่ายทุนและสัญญาค่าก่อสร้างเป็นจำนวนเงิน
    45.7 ล้านบาท เฉพาะของบริษัทฯ เป็นจำนวน 42.0 ล้านบาท (ปี 2553 : 31.6 ล้านบาท
    และ 31.0 ล้านบาท ตามลำดับ)

ภาวะอุตสาหกรรมและการแข่งขัน

ห้องพักในกรุงเทพฯ ยังคงมีจำนวนมากเกินจำนวนผู้เข้าพัก ซึ่งคาดว่าอัตราส่วนเกินนี้จะยิ่งสูงขึ้นในปี
2555 อุตสาหกรรมการท่องเที่ยวยังได้รับผลกระทบจากสถานการณ์การเมืองที่ไม่มีเสถียรภาพ
รวมทั้งการที่จำนวนห้องพักในกรุงเทพฯ
มีจำนวนมากได้สร้างความกดดันให้กับโรงแรมในเมืองหลวงในด้านของอัตราการเข้าพักและอัตราเฉลี่ยของค่าเช่าห้องพัก
บริษัทฯพยายามรักษามาตรฐานในระดับสูงสุดของตัวโรงแรม
และการบริการเพื่อดำรงสถานภาพในฐานะหนึ่งในโรงแรมที่ดีที่สุดในโลก
และคงสถานะความเป็นผู้นำตลาดในประเทศ

ปัจจัยความเสี่ยง

บริษัทฯ เผชิญกับความเสี่ยงมากมาย รวมทั้งผลกระทบของความเสียหายทางธุรกิจ
ซึ่งมีปัจจัยมาจากภาวะถดถอยของเศรษฐกิจมหภาค
ความไม่แน่นอนของสถานการณ์ทางด้านการเมืองและการก่อการร้ายในประเทศไทย
ความเป็นไปได้ในการเกิดภัยพิบัติทางธรรมชาติและการแพร่ระบาดของโรคติดเชื้อ เช่น ไข้หวัดใหญ่
บริษัทฯ
ยังเผชิญกับความเสี่ยงจากการแข่งขันที่เพิ่มขึ้นในอนาคตอันเนื่องมาจากการเปิดโรงแรมใหม่ทำให้จำนวนโรงแรมหรูหราในเมืองเพิ่มขึ้น
นอกจากนี้ บริษัทฯ เผชิญความเสี่ยงทางการเงินในหลายด้าน
รวมทั้งผลกระทบจากการเปลี่ยนแปลงอัตราดอกเบี้ย อัตราแลกเปลี่ยนเงินตราต่างประเทศ
และความเสี่ยงด้านการให้สินเชื่อ

ฝ่ายบริหารของบริษัทฯ เป็นผู้บริหารจัดการความเสี่ยง
แผนการจัดการความเสี่ยงโดยรวมของบริษัทฯ มุ่งเน้นในด้านความไม่แน่นอนของตลาดทางการเงิน
และหาทางลดผลกระทบทางด้านลบที่อาจเกิดแก่ฐานะทางการเงินของบริษัทฯ
โดยทั่วไปบริษัทเผชิญกับความเสี่ยงจากอัตราดอกเบี้ย อันเกี่ยวเนื่องกับเงินฝากธนาคาร
เงินให้กู้ยืมแก่บริษัทอื่น และเงินกู้ยืมจากธนาคาร
บริษัทฯได้ทำสัญญาประกันความเสี่ยงจากดอกเบี้ยขาขึ้นเพื่อลดความเสี่ยงบางส่วนจากอัตราดอกเบี้ยที่เพิ่มสูงขึ้น

บริษัทฯ ยังคงมุ่งเน้นในการบำรุงรักษาโรงแรมให้ดียิ่งขึ้น โดยเฉพาะอย่างยิ่ง ด้านอัคคีภัย ชีวิต
สุขภาพ และความปลอดภัย ควบคู่ไปกับการให้บริการด้วยมาตรฐานสูงสุดแก่ลูกค้า